Proteaceae
Proteaceae er en familie af buske eller små træer, sjældent flerårige urter med forveddet rod. Bladene er læderagtige og ofte hårede. Blomsterne er ret små og rørformede, uden bæger- og kronblade, med lang griffel og fire næsten siddende støvbærere i den øvre del af blosterrøret. Frugten er en nød, stenfrugt eller kapsel, der ofte først åbner sig efter at have været udsat for brand.
Familien har ifølge den nyeste systematik ca. 81 slægter og ca. 1.600 arter, som især er udbredt i Sydafrika og Australien; en del findes også i Syd- og Mellemamerika, i tropisk Afrika og Sydøstasien, bl.a. Grevillea, Macadamia og Protea.
Ifølge de nyeste undersøgelser placeres familien i Proteales.